Okresná prokuratúra Prešov 
Masarykova 16, 080 97 Prešov 	

Sp. zn. : 2 Pv 595/13/7707	Prešov, 11.7.2014
EEČ : 2-58-614-2014

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 204/2013 Zbierky zákonov a iné trestné činy

Rozhodol: 	prokurátor Okresnej prokuratúry Prešov
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutok bol spáchaný na tom skutkovom základe, že dňa 03.12.2013 v čase okolo 22.00 hod. v Prešove na ulici Zemplínskej č. 9 sa vlámal do Farmárskej mäsiarne tak, že pravým, kľúčom otvoril zadné vchodové dvere do predajne mäsa na uvedenej adrese, vošiel dnu a z predajne z chladiarenských boxov ukradol rôzne mäsové výrobky a z registračnej pokladne odcudzil finančnú hotovosť vo výške 10,- eur, čím tak pre XXXXX nar. 04.07.1962, trvale bytom, ul. Vihorlatská č. 22 spôsobil škodu krádežou v sume cca. 60,- eur,   

lebo je trestné stíhanie neprípustné podľa § 9 odsek 1 písmeno f.

Odôvodnenie:
Poverený príslušník Okresného riaditeľstva Policajného zboru, Obvodného oddelenia Policajného zboru XXXXX - Juh uznesením sp. zn. ORP-2200/JU-PO-2013 z 05.12.2013, podľa § 206 ods. 1 Tr. poriadku vzniesol XXXXX obvinenie pre prečin krádeže podľa § 212 ods. 2 písm. a) Tr. zákona, ktorého sa obvinený dopustil tak, ako je to uvedené vo výrokovej časti tohto uznesenia. 

Poškodený XXXXX, nar. 04.07.1962, je otcom obv. Tomáša XXXXX vo svojom výsluchu dňa 04.12.2013 po poučení podľa § 211 Tr. poriadku dal súhlas na trestné stíhanie svojho syna. Následne dňa 20.06.2014 pri opätovnom vypočutí a poučení podľa § 211 Tr. poriadku ústne do zápisnice vyhlásil, že súhlas s trestným stíhaním svojho syna berie späť. Zároveň vyhlásil, že nepožaduje náhradu škody od svojho syna. Z výpisu zo živnostenského registra je nepochybné, že majiteľom prevádzky farmárska mäsiareň na ul. Zemplínskej č. 9 v Prešove je XXXXX, IČO: 33748560.

Podľa § 215 ods. 1 písm. d) Tr. poriadku prokurátor zastaví trestné stíhanie, ak je trestné stíhanie neprípustné podľa § 9 Tr. poriadku.

	Podľa § 9 Tr. poriadku Trestné stíhanie nemožno začať, a ak už bolo začaté, nemožno v ňom pokračovať a musí byť zastavené, 
 ak je trestné stíhanie podmienené súhlasom poškodeného a nebol súhlas daný alebo bol vzatý späť.

Vzhľadom na späťvzatie súhlasu poškodeného na trestné stíhanie je trestné stíhanie neprípustné, a preto bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. František Štefko
prokurátor